നരനായിങ്ങനെ
പൂന്താനം നമ്പൂതിരിയുടെ വളരേ പ്രസിദ്ധമായൊരു കൃതിയാണ് വൈക്കത്തപ്പനെ പ്രകീർത്തിക്കുന്ന ഈ സ്തോത്രം.

നരനായിങ്ങനെ ജനിച്ചു ഭൂമിയിൽ
നരകവാരിധി നടുവിൽ ഞാൻ
ഈ നരകത്തിൽ നിന്നു കരകേറ്റീടേണം
തിരുവൈക്കം വാഴും ശിവശംഭോ!

മരണകാലത്തെ ഭയത്തെ ചിന്തിച്ചാൽ
മതിമറന്നുപോം മനമെല്ലാം
മനതാരിൽ വന്നു വിളയാടീടേണം
തിരുവൈക്കം വാഴും ശിവശംഭോ!

ശിവ!ശിവ! ഒന്നും പറയാവതല്ല
മഹാമായ തന്റെ പ്രകൃതികൾ
മഹാ മായ നീക്കീട്ടരുളേണം നാഥാ!
തിരുവൈക്കം വാഴും ശിവശംഭോ!

വലിയൊരു കാട്ടിലകപ്പെട്ടേനഹം
വഴിയും കാണാതെ ഉഴലുമ്പോൾ
വഴിയിൽ നേർവഴിയരുളേണം നാഥാ!
തിരുവൈക്കം വാഴും ശിവശംഭോ!

എളുപ്പമായുള്ള വഴിയെക്കാണുമ്പോൾ
ഇടയ്ക്കിടെയാറു പടിയുണ്ട്
പടിയാറും കടന്നവിടെച്ചെല്ലുമ്പോൾ
ശിവനെക്കാണാകും ശിവശംഭോ!

ശിവ ശംഭോ ശംഭോ ശിവ ശംഭോ ശംഭോ!
ശിവ ശംഭോ ശംഭോ ശിവ ശംഭോ!

'ഈ നരകത്തീന്നെന്നെ'
'ഈ' വ്യാഖ്യാനം ചെയ്യുമ്പോൾ കൂട്ടിച്ചേർത്തു പറയുന്നതാണ്. 
എളുപ്പമായുള്ള വഴിയെ 'ചെല്ലുമ്പോൾ' ആണ് ആറുപടികൾ കാണുന്നത്.

വലിയൊരുകാട്ടിലകപ്പെട്ടൂഞാനും എന്നിങ്ങനെയാണു കേട്ടിട്ടുള്ളത്.

ക.  ഈ നരകത്തീന്നെന്നെ കര കേറ്റീടേണം

ഖ.  വലിയോരു കാട്ടിലകപ്പെട്ടേൻ സ്വാമി!

ഗ.  എളുപ്പമായുള്ള വഴിയെ ചിന്തിച്ചാൽ

ഗ.  ശിവപാദം കാണാം ശിവ ശംഭോ!
പൂന്താനത്തിന്റെ സ്തോത്രകൃതികൾ